Ευθύς και πλάγιος λόγος

**Ευθύς** είναι ο λόγος κατά τον οποίο τα λόγια κάποιου μεταδίδονται αυτούσια , με άμεσο τρόπο (όπως δηλαδή τα είπε).Όταν μεταφέρονται ακριβώς τα λόγια κάποιου, μπαίνουν σε εισαγωγικά

π.χ. **«Πού ήσουν χτες;»** του είπε η δασκάλα.

**Πλάγιος** είναι ο λόγος κατά τον οποίο τα λόγια κάποιου μεταφέρονται έμμεσα, δηλαδή όχι όπως τα είπε το ίδιο το πρόσωπο, αλλά αλλαγμένα. Σ΄ αυτή την περίπτωση τα λόγια δεν μπαίνουν σε εισαγωγικά.

Π.χ. **Η δασκάλα ρώτησε τον Βασίλη πού ήταν χτες.**

Για να μετατρέψουμε τον ευθύ λόγο σε πλάγιο, προσέχουμε τα εξής:

* Τα πρόσωπα που μιλούν (δηλώνονται με όνομα ή αντωνυμία)
* Τους συνδέσμους που χρειάζεται να προστεθούν για τη σύνδεση των προτάσεων (ότι, πως, να…)
* Τα ρήματα που μπορεί να μη μας δίνονται στον ευθύ λόγο(συνήθως: λέω, ρωτώ, απαντώ, ζητώ,….)
* Τα πρόσωπα των ρημάτων που συνήθως μπαίνουν σε γ΄ ενικό ή γ΄ πληθυντικό

|  |  |
| --- | --- |
| **Ευθύς λόγος** | **Πλάγιος λόγος** |
| «Θα πάμε εκδρομή κύριε;» ρώτησαν οι μαθητές.  «Θα πάμε αύριο, αν έχει καλό καιρό», απάντησε εκείνος. | Οι μαθητές ρώτησαν τον δάσκαλό τους, αν θα πάνε εκδρομή κι εκείνος τους απάντησε πως θα πάνε αύριο, αν είχε καλό καιρό. |
| «Γιατί φεύγεις;» ρώτησε ο Παναγιώτης.  «Έχω κάποια δουλειά», απάντησε ο Ανδρόνικος. | Ο Παναγιώτης ρώτησε τον Ανδρόνικο γιατί φεύγει, κι εκείνος του απάντησε πως έχει κάποια δουλειά. |

Ανεξάρτητες (κύριες) προτάσεις

Ανάλογα με το περιεχόμενό τους οι προτάσεις χωρίζονται σε : κρίσεως, επιθυμίας, ερωτηματικές, επιφωνηματικές.

**Προτάσεις κρίσεως:** λέγονται οι προτάσεις με τις οποίες εκφράζουμε μια κρίση (την άποψή μας) ή δίνουμε πληροφορίες για κάτι.

Π.χ. Το δωμάτιο είναι ζεστό.

Δεν πηγαίνει λεωφορείο στο χωριό μου την Κυριακή.

**Προτάσεις επιθυμίας**: λέγονται οι προτάσεις με τις οποίες εκφράζεται επιθυμία, ευχή, προτροπή, παράκληση, προσταγή, απαγόρευση κ.ά. Το ρήμα είναι σε υποτακτική ή προστακτική .

Π.χ. Μη μολύνεται τη θάλασσα.

Πάρε τηλέφωνο την αδερφή σου.

**Προτάσεις ερωτηματικές**: λέγονται οι προτάσεις με τις οποίες διατυπώνουμε ερωτήσεις.

Π.χ. Πότε θα έρθεις;

Πού πήγες;

**Επιφωνηματικές:** λέγονται οι προτάσεις με τις οποίες εκφράζουμε έκπληξη ή θαυμασμό (γενικά κάποιο έντονο συναίσθημα: χαρά, λύπη, θυμό) Αρχίζουν συχνά με επιφωνήματα(Ω! Μπράβο!) , με ερωτηματικές αντωνυμίες(τι, πόσος –η –ο ), ή με ερωτηματικά επιρρήματα (πού, πώς) και στο τέλος βάζουμε θαυμαστικό.

Π.χ. Μπράβο, τα κατάφερες!

Τι όμορφη που είσαι!